བོད་པའི་ཁ་རྒྱུན་དུ་ཁ་ནི་མི་དགེའི་བང་མཛོད་ཡིན་ཞེས་བརྗོད་སྲོལ་ཡོད་པ་དང་།དེ་བཞིན་ཁ་རྨ་སོས་མེད་དང་ལག་རྨ་སོས་ཡོད་ཅེས་ཀྱང་བརྗོད་སྲོལ་ཡོད།མཚོན་ཆས་གཞན་ལ་རྨས་སྐྱོན་བཏང་ཡང་རྨ་སོས་ཏེ་དྲག་རྒྱུ་ཡོད་ནའང་།ཁ་ནས་ཚིག་ངན་བཤད་དེ་གཞན་སེམས་ལ་རྨ་ཁ་བཟོས་པ་དྲག་ཐབས་མེད་པའི་དོན་རེད།སྤྱིར་གནད་དོན་གཅིག་བཤད་སྐབས་དེ་རང་རྩལ་འདོན་བྱེད་པ་ལས་གཞན་གྱི་སྐོར་བཤད་སྲོལ་མེད་པ་བཞིན།སྐབས་འདིར་ཡང་ཁ་ནི་མི་དགེ་བའི་བང་མཛོད་ཡིན་པ་རྩལ་འདོན་བྱས་ནས་མཚོན་ཆ་བེད་སྤྱོད་བྱས་ནས་གཞན་ལ་རྨས་སྐྱོན་བཏང་བ་ལས་ཀྱང་།ཁ་ནས་ཚིག་ངན་བརྗོད་དེ་སེམས་ལ་རྨས་སྐྱོན་བཏང་བའི་ཉེས་པ་དག་ཐབས་མེད་ཚུལ་བརྗོད་པ་རེད།གླེང་སྟངས་འདི་ནི་རྒན་མོ་ཞིག་གིས་རང་ཉིད་ལ་ཆོས་ཁྲིད་གནང་མཁན་གྱི་བླ་མ་ལ་དགེ་བའི་ཕན་ཡོན་གསུང་སྐབས་བླ་མ་ཁྱེད་ཙམ་མ་ཟད་རྒན་མོ་ང་ཡང་བདེ་འགྲོ་འཐོབ་ས་རེད་སྙམ་པ་དང་།སྡིག་པའི་ཉེས་དམིགས་གསུང་སྐབས་རྒན་མོ་ང་ཙམ་དུ་མ་ཟད་བླ་མ་ཁྱེད་ཀྱང་ངན་སོང་དུ་ཕེབས་དགོས་ཐུག་ས་རེད་སྙམ་པ་འདུག་ཅེས་ཞུས་པ་དང་གཅིག་མཚུངས་ལྟ་བུ་རེད།